b'\n_START_ARTICLE_\nKjell Arnljot Wig\n_START_SECTION_\nBiografi\n_START_PARAGRAPH_\nHan ble f\xc3\xb8dt i Stj\xc3\xb8rdal og vokste opp i Trondheim, hvor hans far, Arvid Wig, var bokholder ved Baklandets St\xc3\xb8beri & Mek. Verksted og hovedbokholder ved Nob\xc3\xb8. Moren var Aslaug Iversen, tidligere gift L\xc3\xb8chen. Morfaren Alfred Olaus Iversen var urmaker og kj\xc3\xb8pmann i Stj\xc3\xb8rdal. Han hadde tre yngre s\xc3\xb8sken, i tillegg til to halvbr\xc3\xb8dre fra morens f\xc3\xb8rste ekteskap. Han giftet seg i 1949 med l\xc3\xa6rer Ada Kristianne Brennsund fra Trondheim._NEWLINE_Han tok artium ved Trondheim katedralskole i 1944 og begynte etter krigen som journalist i Adresseavisen. Han studerte i inn- og utland f\xc3\xb8r han i 1949 ble journalist og nattredakt\xc3\xb8r i Morgenbladet og korrespondent for flere utenlandske medier._NEWLINE_Wig debuterte p\xc3\xa5 NRK TV i 1960 og ble i 1963 redaksjonssekret\xc3\xa6r i NRK fjernsynets opplysningsavdeling. Han var ogs\xc3\xa5 produsent for flere TV-programmer, men ble s\xc3\xa6rlig kjent som selvsikker, munnrapp og r\xc3\xb8ykende programleder sammen med Per \xc3\x98yvind Heradstveit i fjernsynsmagasinene Aktuell debatt og \xc3\x85pen post. \xc3\x85pen post var et legendarisk debattprogram som ble sendt direkte fra Centralteatret i Oslo fra november 1966 og engasjerte store deler av det norske folk med sin kritiske og p\xc3\xa5g\xc3\xa5ende programform og opphetede meningsutveksling. Wig og hans kollega fikk tidvis sterk kritikk for programlederstil og valg av tema i programmet, og Wig var en tid Norges mest utskjelte programleder._NEWLINE_I forbindelse med kong Olav V 60-\xc3\xa5rsdag i 1963 var Wig den f\xc3\xb8rste som intervjuet en representant for det norske kongehuset, og Wig ble av mange lenge regnet som landets \xc2\xabhoffreporter\xc2\xbb. Han skrev i tillegg en rekke b\xc3\xb8ker, blant annet kriminalhistorier og b\xc3\xb8ker om det norske kongehuset, for eksempel den popul\xc3\xa6re biografien Kongen ser tilbake fra 1977, og Spillet om tronen fra 1980._NEWLINE_Wig mottok Riksm\xc3\xa5lsforbundets Lytterpris i 1966._NEWLINE_Han var medlem av Den norske frimurerorden og bodde p\xc3\xa5 Bekkestua i B\xc3\xa6rum.'